દક્ષિણ આફ્રિકામાં ૨૧ વર્ષના વસવાટ પછી ભારતમાં આવેલા મોહનચંદ કરમચંદ ગાંધીએ અમદાવાદના પાલડી વિસ્તારમાં કોચરબ આશ્રમ શરૂ કર્યો. જ્હોન રસ્કિનનું ‘અન ટુ ધિ લાસ્ટ’ પુસ્તક વાંચીને ગાંધીજીએ આફ્રિકામાં ટોલસ્ટોય અને ફિનિક્સ આશ્રમ ચલાવેલા. પ્રારંભમાં તેમણે કોચરબમાં આશ્રમ શરૂ કર્યો હતો. સમય જતાં કોચરબ આશ્રમ નાનો પડતાં સાબરમતી વિસ્તારમાં, એ વખતે તો સાવ વગડો કહી શકાય તેવી જગ્યાએ ગાંધીજીએ આશ્રમ શરૂ કર્યો હતો. કોચરબ આશ્રમનું મકાન ભાડાનું હોવાથી પોતાની જગ્યામાં આશ્રમ કરવા માટે જગ્યા શોધવામાં આવી રહી હતી. જગ્યા મળી. આચાર્ય મણિશંકરભાઈ પિતાંબરદાસ પાસેથી ૨૫૫૩ રૂપિયામાં જમીનનો એક ટુકડો ખરીદાયો. ૨૬મી મે, ૧૯૧૭ના રોજ જમીનનો દસ્તાવેજ થયો. એ પછી ૧૭મી જૂન, ૧૯૧૭ના રોજ સાબરમતી આશ્રમની સ્થાપના થઈ.